CELEX: 32020R1191
Language: sk
Date: 2020-08-11 00:00:00
Title: Vykonávacie nariadenie Komisie (EÚ) 2020/1191 z 11. augusta 2020, ktorým sa stanovujú opatrenia na zabránenie zavlečeniu tobomavírusu napádajúceho rajčiaky (Tomato brown rugose fruit virus – ToBRFV) a jeho rozšíreniu v Únii a ktorým sa zrušuje vykonávacie rozhodnutie (EÚ) 2019/1615

12.8.2020   
               
               
                  SK
               
               
                  Úradný vestník Európskej únie
               
               
                  L 262/6
               
            
         VYKONÁVACIE NARIADENIE KOMISIE (EÚ) 2020/1191
         z 11. augusta 2020,
         ktorým sa stanovujú opatrenia na zabránenie zavlečeniu tobomavírusu napádajúceho rajčiaky (Tomato brown rugose fruit virus – ToBRFV) a jeho rozšíreniu v Únii a ktorým sa zrušuje vykonávacie rozhodnutie (EÚ) 2019/1615
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 30,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (2), a najmä na jeho článok 22 ods. 3 a článok 52,
         keďže:
         
                     (1)
                  
                  
                     Tobomavírus napádajúci rajčiaky (Tomato brown rugose fruit virus – ToBRFV) nie je v súčasnosti uvedený v zozname karanténnych škodcov Únie ani v zozname regulovaných nekaranténnych škodcov Únie stanovených vo vykonávacom nariadení Komisie (EÚ) 2019/2072 (3).
                  
               
                     (2)
                  
                  
                     Od roku 2018 však členské štáty oznamujú prienik špecifikovaného škodcu na rajčiakoch na ich územiach a opatrenia, ktoré prijímajú na jeho kontrolu. Analýzou rizika škodcu, ktorú vykonalo Nemecko v roku 2018 a Taliansko v roku 2019, sa preukázalo, že špecifikovaný škodca a jeho škodlivé účinky by mohli byť z hľadiska zdravia rastlín závažné pre Úniu, najmä pre pestovanie druhov Solanum lycopersicum L. a Capsicum spp.
                  
               
                     (3)
                  
                  
                     Na základe uvedených skutočností bolo prijaté vykonávacie rozhodnutie Komisie (EÚ) 2019/1615 (4) s cieľom stanoviť opatrenia na zabránenie zavlečeniu špecifikovaného škodcu do Únie a jeho rozšíreniu v Únii.
                  
               
                     (4)
                  
                  
                     Po prijatí vykonávacieho rozhodnutia (EÚ) 2019/1615 boli zhromaždené novšie vedecké informácie o šírení špecifikovaného škodcu a o testovacích metódach, ktoré odôvodňujú potrebu podrobnejších opatrení, než sú opatrenia stanovené vo vykonávacom rozhodnutí (EÚ) 2019/1615.
                  
               
                     (5)
                  
                  
                     Testovať by sa mali najmä semená druhov Solanum lycopersicum L a Capsicum spp., a to bez ohľadu na ich pôvod. Je to potrebné vzhľadom na neistoty súvisiace s celosvetovým výskytom tohto škodcu, ako aj preto, že semená rôzneho pôvodu sa v priebehu obchodovania v daných dávkach často zmiešajú, čo zvyšuje riziko šírenia špecifikovaného škodcu.
                  
               
                     (6)
                  
                  
                     Zriadenie výrobných prevádzok bez výskytu škodcov musí okrem toho podliehať určitým opatreniam, aby sa zabezpečila výroba zdravého materiálu.
                  
               
                     (7)
                  
                  
                     Odrody Capsicum spp., ktoré sú známe tým, že sú rezistentné voči špecifikovanému škodcovi, sa nepovažujú za odrody predstavujúce riziko infekcie špecifikovaným škodcom a jeho rozšírenia. Preto by tieto odrody mali byť vyňaté z požiadaviek na testovanie, ak je ich rezistencia úradne potvrdená.
                  
               
                     (8)
                  
                  
                     Odber vzoriek a testovanie by sa mali vykonávať za osobitných podmienok na základe najnovších informácií zhromaždených na úrovni Únie a na medzinárodnej úrovni. Na detekciu a identifikáciu špecifikovaného škodcu sú najúčinnejšie metódy polymerázových reťazových reakcii (PCR) v reálnom čase. Metóda ELISA je menej citlivá a menej špecifická, keďže sa v prípade tejto metódy zistila krížová reakcia s inými vírusmi rajčiakov. V dôsledku pandémie COVID-19 však existuje nedostatok súprav potrebných na metódy PCR reálnom čase. Metóda ELISA by sa mala do 1. októbra 2020 považovať za prijateľnú metódu detekcie a identifikácie špecifikovaného škodcu. Tento odber vzoriek a testovanie by sa mali vykonať spolu s odberom vzoriek na účely fyzických kontrol, ktorý sa vykonáva v súlade s ustanoveniami vykonávacieho nariadenia Komisie (EÚ) 2019/2130 (5) s cieľom zabezpečiť zvýšenú úroveň rastlinolekárskej ochrany Únie.
                  
               
                     (9)
                  
                  
                     Podmienky premiestňovania rastlín na výsadbu by sa nemali uplatňovať v prípade rastlín, ktoré už boli vyrobené v súlade s vykonávacím rozhodnutím (EÚ) 2019/1615, keďže vyžadovať ďalšie testovanie týchto semien by nebolo primerané a vo väčšine prípadov by nebolo možné tieto podmienky prakticky vykonať.
                  
               
                     (10)
                  
                  
                     V prílohe III k vykonávaciemu nariadeniu (EÚ) 2019/2130 sa stanovujú pravidlá týkajúce sa operácií, ktoré sa majú vykonávať počas fyzických kontrol rastlín na výsadbu vrátane odberu vzoriek. Okrem týchto pravidiel a s cieľom upraviť frekvenciu odberu vzoriek a testovania vzhľadom na rastlinolekárske riziko špecifikovaného škodcu by členské štáty mali vymedziť frekvenciu odberu vzoriek a testovania pri dovoze zásielok špecifikovaných semien a špecifikovaných rastlín na výsadbu. Miera frekvencie by nemala byť nižšia ako 20 % dovezených špecifikovaných semien a špecifikovaných rastlín na výsadbu s cieľom zabezpečiť, aby sa kontrolovala primeraná reprezentatívna vzorka.
                  
               
                     (11)
                  
                  
                     Vykonávacie rozhodnutie (EÚ) 2019/1615 by sa malo zrušiť a nahradiť týmto nariadením s cieľom zohľadniť nariadenie Európskeho parlamentu a Rady (EÚ) 2016/2031 a vykonávacie nariadenie Komisie (EÚ) 2019/2072, ktoré sa uplatňujú od 14. decembra 2019.
                  
               
                     (12)
                  
                  
                     Toto nariadenie by sa malo uplatňovať do 31. mája 2022, aby bolo možné poskytnúť čas potrebný na monitorovanie situácie a na určenie rastlinolekárskeho stavu špecifikovaného škodcu, pokiaľ ide o územie Únie a svetové rozšírenie.
                  
               
                     (13)
                  
                  
                     S cieľom rýchlo reagovať na rastlinolekárske riziko špecifikovaného škodcu by sa pravidlá tohto nariadenia mali začať uplatňovať čo najskôr. Toto nariadenie by preto malo nadobudnúť účinnosť tretím dňom po jeho uverejnení,
                  
               
                     (14)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        a)
                     
                     
                        „špecifikovaný škodca“ je nový tobomavírus napádajúci rajčiaky (Tomato brown rugose fruit virus – ToBRFV),
                     
                  
                        b)
                     
                     
                        „špecifikované rastliny na výsadbu“ sú rastliny na výsadbu druhov Solanum lycopersicum L. a Capsicum spp. iné ako semená,
                     
                  
                        c)
                     
                     
                        „špecifikované semená“ sú semená druhov Solanum lycopersicum L. a Capsicum spp,
                     
                  
                        d)
                     
                     
                        „špecifikované plody“ sú plody druhov Solanum lycopersicum L. a Capsicum spp.
                     
                  
         
            Článok 2
            Zákazy týkajúce sa špecifikovaného škodcu
            Špecifikovaný škodca sa nesmie zavliecť na územie Únie, ani sa nesmie v rámci neho premiestňovať, držať, rozmnožovať či uvoľňovať.
         
         
            Článok 3
            Zistenie výskytu alebo podozrenie na výskyt špecifikovaného škodcu
            
               1.   Každá osoba na území Únie, ktorá má podozrenie na výskyt špecifikovaného škodcu alebo jeho výskyt zistí, o tom bezodkladne informuje príslušný orgán a poskytne mu všetky relevantné informácie týkajúce sa výskytu špecifikovaného škodcu alebo podozrenia na jeho výskyt.
            
            
               2.   Po doručení takýchto informácií príslušný orgán:
               
                           a)
                        
                        
                           okamžite zaznamená poskytnuté informácie,
                        
                     
                           b)
                        
                        
                           prijme všetky opatrenia potrebné na potvrdenie výskytu špecifikovaného škodcu alebo podozrenia na jeho výskyt,
                        
                     
                           c)
                        
                        
                           zabezpečí, aby každá osoba, ktorá disponuje rastlinami, ktoré môžu byť infikované špecifikovaným škodcom, bola okamžite informovaná o:
                           
                                       i)
                                    
                                    
                                       výskyte alebo podozrení na výskyt špecifikovaného škodcu a
                                    
                                 
                                       ii)
                                    
                                    
                                       o možných rizikách spojených so špecifikovaným škodcom, ako aj o opatreniach, ktoré sa majú prijať.
                                    
                                 
                     
         
         
            Článok 4
            Opatrenia týkajúce sa potvrdeného výskytu špecifikovaného škodcu
            Ak sa na území členského štátu potvrdí výskyt špecifikovaného škodcu alebo podozrenie na jeho výskyt, príslušný orgán dotknutého členského štátu zabezpečí, aby sa prijali vhodné opatrenia na eradikáciu špecifikovaného škodcu v súlade s článkom 17 nariadenia (EÚ) 2016/2031.
         
         
            Článok 5
            Prieskumy výskytu špecifikovaného škodcu v členských štátoch
            
               1.   Členské štáty uskutočňujú každoročné prieskumy výskytu špecifikovaného škodcu na špecifikovaných rastlinách na výsadbu, špecifikovaných semenách a špecifikovaných plodoch na svojom území vrátane prieskumov v miestach výroby špecifikovaných semien a špecifikovaných rastlín na výsadbu.
            
            
               2.   Tieto prieskumy:
               
                           a)
                        
                        
                           zahŕňajú vzorky a testovanie stanovené v prílohe a
                        
                     
                           b)
                        
                        
                           sú založené na:
                           
                                       i)
                                    
                                    
                                       vyhodnotenom riziku zavlečenia špecifikovaného škodcu do príslušného členského štátu a šírenia v ňom a
                                    
                                 
                                       ii)
                                    
                                    
                                       spoľahlivých vedeckých a technických princípoch, aby bolo možné zistiť výskyt špecifikovaného škodcu.
                                    
                                 
                     
            
               3.   Členské štáty oznamujú Komisii a ostatným členským štátom do 30. apríla každého roku výsledky prieskumov vykonaných počas predchádzajúceho kalendárneho roku.
            
         
         
            Článok 6
            Premiestňovanie špecifikovaných rastlín na výsadbu v rámci územia Únie
            
               1.   Špecifikované rastliny na výsadbu sa môžu premiestňovať v rámci územia Únie len vtedy, ak je k nim priložený rastlinný pas a ak spĺňajú obe tieto podmienky:
               
                           a)
                        
                        
                           špecifikované rastliny sa pestovali vo výrobnej prevádzke, v ktorej sa na základe úradných kontrol vykonaných v čase vhodnom na detekciu špecifikovaného škodcu nezistil výskyt špecifikovaného škodcu, a v prípade, že špecifikované rastliny vykazujú príznaky špecifikovaného škodcu, tieto rastliny boli podrobené odberu vzoriek a testovaniu príslušným orgánom, pričom tieto testy preukázali, že sú bez výskytu špecifikovaného škodcu,
                        
                     
                           b)
                        
                        
                           dávky špecifikovaných rastlín na výsadbu sa uchovávajú oddelene od ostatných dávok špecifikovaných rastlín uplatňovaním primeraných hygienických opatrení a fyzického oddelenia.
                        
                     Odber vzoriek na účely testovania podľa tohto odseku sa vykonáva tak, ako je stanovené v prílohe.
            
            
               2.   Odsek 1 sa neuplatňuje na:
               
                           a)
                        
                        
                           špecifické rastliny odrôd Capsicum spp., ktoré sú známe tým, že sú rezistentné voči špecifikovanému škodcovi,
                        
                     
                           b)
                        
                        
                           špecifikované rastliny na výsadbu vyrobené v súlade s vykonávacím rozhodnutím (EÚ) 2019/1615.
                        
                     
         
         
            Článok 7
            Premiestňovanie špecifikovaných semien v rámci územia Únie
            
               1.   Špecifikované semená sa môžu premiestňovať v rámci územia Únie len vtedy, ak je k nim priložený rastlinný pas a ak spĺňajú tieto podmienky:
               
                           a)
                        
                        
                           ich materské rastliny pochádzajú z výrobnej prevádzky, v ktorej sa na základe úradných kontrol vykonaných v čase vhodnom na detekciu špecifikovaného škodcu nezistil výskyt tohto špecifikovaného škodcu,
                        
                     
                           b)
                        
                        
                           špecifikované semená alebo ich materské rastliny boli podrobené odberu vzoriek a testovaniu na výskyt špecifického škodcu príslušným orgánom, alebo boli predmetom odberu vzoriek a testovania, ktoré vykonali profesionálni prevádzkovatelia pod úradným dohľadom príslušného orgánu, a podľa týchto testov sa zistilo, že sú bez výskytu špecifikovaného škodcu.
                           V prípade podozrenia na výskyt špecifikovaného škodcu vykonávajú odber vzoriek a testovanie len príslušné orgány v súlade s článkom 87 ods. 3 písm. c) nariadenia (EÚ) 2016/2031,
                        
                     
                           c)
                        
                        
                           pôvod všetkých dávok špecifikovaných semien je zaznamenaný a zdokumentovaný.
                        
                     
            
               2.   V prípade špecifikovaných semien, ktoré boli uskladnené pred 15. augustom 2020, vykoná príslušný orgán alebo profesionálni prevádzkovatelia pod dohľadom príslušného orgánu odober vzoriek a testovanie na výskyt špecifikovaného škodcu pred premiestnením semien v rámci Únie, ktorými sa preukáže, že semená sú bez výskytu týchto škodcov.
            
            
               3.   Odber vzoriek a testovanie semien sa vykoná tak, ako je stanovené v prílohe.
            
            
               4.   Odseky 1 a 2 sa neuplatňujú na špecifické semená druhu Capsicum spp., ktoré sú známe tým, že sú rezistentné voči špecifikovanému škodcovi.
            
         
         
            Článok 8
            Vstup špecifikovaných rastlín na výsadbu na územie Únie
            
               1.   Špecifikované rastliny na výsadbu s výnimkou odrôd Capsicum spp., ktoré sú známe tým, že sú rezistentné voči špecifikovanému škodcovi a ktoré pochádzajú z tretích krajín, sa môžu dovážať do Únie len vtedy, ak je k nim priložené rastlinolekárske osvedčenie, v ktorom sa v časti „Dodatočné vyhlásenie“ uvádzajú tieto prvky:
               
                           a)
                        
                        
                           úradné potvrdenie, že špecifikované rastliny na výsadbu pochádzajú zo špecifikovaných semien, v prípade ktorých bol vykonaný odber vzoriek a testovanie na výskyt špecifikovaného škodcu tak, ako sa stanovuje v prílohe, a tieto testy preukázali, že sú bez výskytu špecifikovaného škodcu,
                        
                     
                           b)
                        
                        
                           úradné potvrdenie, že špecifikované rastliny na výsadbu boli vyrobené vo výrobnej prevádzke, ktorá je registrovaná národnou organizáciou na ochranu rastlín a je pod jej dohľadom v krajine pôvodu a v ktorej sa na základe úradných kontrol vykonaných v čase vhodnom na detekciu špecifikovaného škodcu nezistil výskyt špecifikovaného škodcu, a že v prípade príznakov boli podrobené úradnému odberu vzoriek a testovaniu na výskyt špecifikovaného škodcu a tieto testy preukázali, že sú bez výskytu špecifikovaného škodcu,
                        
                     
                           c)
                        
                        
                           názov registrovanej výrobnej prevádzky.
                        
                     
            
               2.   Špecifikované rastliny odrôd Capsicum spp., ktoré sú známe tým, že sú rezistentné voči špecifikovanému škodcovi, pochádzajúce z tretích krajín sa môžu dovážať do Únie len vtedy, ak je k nim priložené rastlinolekárske osvedčenie, v ktorom sa v časti „Dodatočné vyhlásenie“ potvrdzuje táto rezistencia.
            
         
         
            Článok 9
            Vstup špecifikovaných semien na územie Únie
            
               1.   Špecifikované semená pôvodom z tretích krajín s výnimkou semien odrôd Capsicum spp., o ktorých je známe, že sú rezistentné voči špecifikovanému škodcovi, sa môžu dovážať do Únie len vtedy, ak je k nim priložené rastlinolekárske osvedčenie, v ktorom sa v časti „Dodatočné vyhlásenie“ uvádza:
               
                           a)
                        
                        
                           úradné potvrdenie, že boli splnené všetky tieto podmienky:
                           
                                       i)
                                    
                                    
                                       materské rastliny príslušných špecifikovaných semien pochádzajú z výrobnej prevádzky, v ktorej sa na základe úradných kontrol vykonaných v čase vhodnom na detekciu špecifikovaného škodcu nezistil výskyt tohto špecifikovaného škodcu,
                                    
                                 
                                       ii)
                                    
                                    
                                       dotknuté špecifikované semená alebo ich materské rastliny podstúpili úradný odber vzoriek a úradné testovanie na výskyt špecifikovaného škodcu a podľa týchto testov sa zistilo, že sú bez výskytu špecifikovaného škodcu;
                                    
                                 
                     
                           b)
                        
                        
                           názov registrovanej výrobnej prevádzky.
                        
                     
            
               2.   Špecifikované semená odrôd Capsicum spp., ktoré sú známe tým, že sú rezistentné voči špecifikovanému škodcovi, pôvodom z tretích krajín sa môžu dovážať do Únie len vtedy, ak je k nim priložené rastlinolekárske osvedčenie, v ktorom sa v časti „Dodatkové vyhlásenie“ potvrdzuje táto rezistencia.
            
         
         
            Článok 10
            Úradné kontroly pri vstupe na územie Únie
            Príslušný orgán v hraničnej kontrolnej stanici prvého príchodu do Únie odoberie vzorky a otestuje najmenej 20 % zásielok špecifikovaných semien a špecifikovaných rastlín na výsadbu, ako sa stanovuje v prílohe.
         
         
            Článok 11
            Zrušenie vykonávacieho rozhodnutia (EÚ) 2019/1615
            Vykonávacie rozhodnutie (EÚ) 2019/1615 sa zrušuje od 15. augusta 2020.
         
         
            Článok 12
            Obdobie uplatňovania
            Toto nariadenie sa uplatňuje do 31. mája 2022.
         
         
            Článok 13
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. augusta 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 317, 23.11.2016, s. 4.
         
            (2)  Ú. v. EÚ L 95, 7.4.2017, s. 1.
         
            (3)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019
         (Ú. v. EÚ L 319, 10.12.2019, s. 1).
         
            (4)  Vykonávacie rozhodnutie Komisie (EÚ) 2019/1615 z 26. septembra 2019, ktorým sa stanovujú núdzové opatrenia na zabránenie zavlečeniu nového tobomavírusu napádajúceho rajčiaky (Tomato brown rugose fruit virus – ToBRFV) a jeho rozšíreniu v Únii (Ú. v. EÚ L 250, 30.9.2019, s. 91).
         
            (5)  Vykonávacie nariadenie Komisie (EÚ) 2019/2130 z 25. novembra 2019, ktorým sa stanovujú podrobné pravidlá operácií, ktoré sa majú vykonať počas dokladových kontrol, identifikačných kontrol a fyzických kontrol zvierat a tovaru podliehajúcich úradným kontrolám na hraničných kontrolných staniciach, a po daných kontrolách (Ú. v. EÚ L 321, 12.12.2019, s. 128).
      
      
         
            PRÍLOHA
            1.   Systémy odberu vzoriek v prípade semien s výnimkou semien odrôd Capsicum spp., ktoré sú známe tým, že sú rezistentné voči špecifikovanému škodcovi
            
            Odber vzoriek na testovanie sa v závislosti od dávok semien vykonáva podľa týchto systémov odberu vzoriek uvedených v relevantnej tabuľke medzinárodných noriem pre rastlinolekárske opatrenia č. 31 Metódy odberu vzoriek zo zásielok (referenčná norma ISPM č. 31):
            
                        —
                     
                     
                        v prípade dávok semien, ktoré obsahujú 3 000 semien alebo menej: uplatnenie hypergeometrického systému odberu vzoriek, pomocou ktorého možno s 95 % spoľahlivosťou určiť mieru výskytu infikovaných rastlín vo výške 10 % alebo viac,
                     
                  
                        —
                     
                     
                        v prípade dávok semien, ktoré obsahujú viac ako 3 000, ale menej ako 30 000 semien: uplatnenie systém odberu vzoriek, pomocou ktorého možno s 95 % spoľahlivosťou určiť mieru výskytu infikovaných rastlín vo výške 1 % alebo viac,
                     
                  
                        —
                     
                     
                        v prípade dávok semien, ktoré obsahujú viac ako 30 000 semien: uplatnenie systém odberu vzoriek, pomocou ktorého možno s 95 % spoľahlivosťou určiť mieru výskytu infikovaných rastlín vo výške 0,1 % alebo viac.
                     
                  Podvzorky musia byť v prípade metód polymerázovej reťazovej reakcie (PCR) zložené z najviac 1 000 semien.
            Podvzorky musia byť v prípade metódy enzýmového imunosorbentového stanovenia (ELISA) zložené z najviac 250 semien.
            2.   Systémy odberu vzoriek v prípade rastlín na výsadbu s výnimkou (rastlín na výsadbu) odrôd Capsicum spp., ktoré sú známe tým, že sú rezistentné voči špecifikovanému škodcovi
            
            V prípade rastlín na výsadbu s výnimkou (rastlín na výsadbu) odrôd Capsicum spp., ktoré sú známe tým, že sú rezistentné voči špecifikovanému škodcovi, sa za každú výrobnú prevádzku a každý kultivar odoberie 200 listov, najlepšie mladé listy v hornej časti rastliny.
            V prípade rastlín s príznakmi sa odber vzoriek na testovanie vykonáva najmenej na 3 listoch s príznakmi.
            3.   Testovacie metódy na detekciu a identifikáciu špecifikovaného škodcu na semenách s výnimkou semien odrôd Capsicum spp., o ktorých je známe, že sú rezistentné voči špecifikovanému škodcovi
            
            Na detekciu a identifikáciu špecifikovaného škodcu na špecifikovaných semenách sa použije jedna z týchto testovacích metód:
            
                        —
                     
                     
                        ELISA do 1. októbra 2020 len na potvrdenie neprítomnosti škodcu na účely vydania rastlinných pasov alebo rastlinolekárskych osvedčení,
                     
                  
                        —
                     
                     
                        PT-PCR v reálnom čase s použitím primerov a sond opísaných v protokole ISF (2020) (1),
                     
                  
                        —
                     
                     
                        RT-PCR v reálnom čase s použitím primerov a sond Menzela a Wintera (Acta Horticulturae, v tlači).
                     
                  V prípade pozitívneho výsledku detekčného testu sa na účel potvrdenia identifikácie vykoná testovanie inou metódou, ktorá je odlišná od metódy použitej na detekciu, a to pomocou jednej z metód RT-PCR v reálnom čase s použitím tej istej vzorky. V prípade nesúladu medzi výsledkami detekcie a identifikácie získanými v prípade obalených semien sa vonkajší obal semien odstráni a semená sa otestujú znovu.
            4.   Testovacie metódy na detekciu a identifikáciu špecifikovaného škodcu na rastlinách na výsadbu s výnimkou rastlín na výsadbu odrôd Capsicum spp., ktoré sú známe tým, že sú rezistentné voči špecifikovanému škodcovi, a na špecifikovaných plodoch
            
            Na detekciu špecifikovaného škodcu na špecifikovaných rastlinách na výsadbu s výnimkou špecifikovaných rastlín na výsadbu odrôd Capsicum spp., ktoré sú známe tým, že sú rezistentné voči špecifikovanému škodcovi, a na špecifikovaných plodoch sa použije jedna z týchto testovacích metód:
            
                        —
                     
                     
                        ELISA v prípade materiálu vykazujúceho príznaky,
                     
                  
                        —
                     
                     
                        konvenčná RT-PCR s použitím primerov Alkowni et al. (2019),
                     
                  
                        —
                     
                     
                        konvenčná RT-PCR s použitím primerov Rodriguez-Mendoza et al. (2019),
                     
                  
                        —
                     
                     
                        RT-PCR v reálnom čase s použitím primerov a sond opísaných v protokole ISF (2020) (2),
                     
                  
                        —
                     
                     
                        RT-PCR v reálnom čase s použitím primerov a sond Menzela a Wintera (Acta Horticulturae, v tlači).
                     
                  V prípade pozitívneho výsledku detekčného testu sa na účel potvrdenia identifikácie vykoná testovanie inou metódou, ktorá je odlišná od metódy použitej na detekciu, a to pomocou jednej z uvedených metód RT-PCR s použitím tej istej vzorky.
            
               (1)  Protokol vypracovaný Medzinárodnou semenárskou federáciou (International Seed Federation) [International Seed Health Initiative for Vegetable Crops (ISHI-Veg) – medzinárodná iniciatíva pre zdravie semien zeleniny].
            
               (2)  Protokol vypracovaný Medzinárodnou semenárskou federáciou (International Seed Federation) [International Seed Health Initiative for Vegetable Crops (ISHI-Veg) – medzinárodná iniciatíva pre zdravie semien zeleniny].